Büntetőeljárás indult a hétfői baleset ügyében, de a rendőrség még nem hallgatott ki senkit gyanúsítottként, a Mercedes sofőrjének azonban most is van folyamatban lévő ügye.

Mint azt megírtuk, hétfő délután egy Citroën és egy Mercedes kabrió karambolozott a Dózsa György út és a Kassák Lajos utca kereszteződésében, majd az autók egy trolimegállóba csapódtak. Szemtanúk szerint a fehér Mercedes áthajtott a piroson, majd összeütközött a kanyarodó másik autóval.

A balesetben 7 ember sérült meg, egy 23 éves férfi a helyszínen meghalt, egy 37 éves férfi pedig a kórházba szállítás után vesztette életét.

A 24.hu azt írja, a 23 éves férfi a megállóban állt, a 37 éves férfi pedig a Citroënben ült, amelybe a Mercedes belerohant. A Blikk szerint a 37 éves férfi vezette a Citroënt, a 24.hu szerint az anyósülésen ült.

© MTI / Mihadák Zoltán

A lap úgy tudja, a sofőrön kívül két másik férfi is ült a Mercedesben, akiket azonban nem vittek el a mentők. A sofőr, aki korábban a kecskeméti maffiaper egyik vádlottja volt, és el is ítélték, sajtóinformációk szerint fél órával a baleset előtt vette meg a fehér kabriót. A lap szerint a férfi autókkal is üzletelt, ezért gyakran cserélgette kocsijait.

A Budapesti Rendőr-főkapitányság a 24.hu-val azt közölte, büntetőeljárás indult az ügyben, de a körülmények tisztázása még folyamatban van, és egyelőre senkit nem hallgattak ki gyanúsítottként.

A lap úgy tudja, a Mercedes sofőrje ellen jelenleg is folyamatban van egy büntetőeljárás garázdaság miatt.

© Katasztrófavédelem